0083.xml
ایشین گیمز مینز ہاکی، پاکستان اور روایتی حریف بھارت فیصلہ کن معرکے میں (آج) پنجہ آزما ہونگے
انچیون ۔ یکم اکتوبر (اے پی پی) سترہویں ایشین گیمز مینز فیلڈ ہاکی ایونٹ کا فائنل (آج) جمعرات کو کھیلا جائے گا۔ دفاعی چیمپئن پاکستانی ٹیم فیصلہ کن معرکے میں روایتی حریف بھارت کے مدمقابل ہو گی۔ انچیون، جنوبی کوریا میں جاری مینز ہاکی ایونٹ اختتامی مرحلے میں داخل ہو گیا ہے اور دو ٹاپ ٹیموں دفاعی چیمپئن پاکستان اور بھارت نے عمدہ کھیل کی بدولت فائنل میں جگہ بنا رکھی ہے، پاکستانی ٹیم ایونٹ میں اب تک ناقابل شکست ہے۔ ایونٹ کے پہلے سیمی فائنل میں بھارت نے جنوبی کوریا کو دلچسپ مقابلے کے بعد 1-0 گول سے زیر کیا تھا جبکہ دوسرے سیمی فائنل میں گرین شرٹس نے ملائیشیا کو سنسنی خیز مقابلے کے بعد پنالٹی اسٹروکس پر 6-5 گول سے شکست دے کر فائنل میں جگہ بنائی تھی۔ پاکستانی ٹیم ایونٹ میں مسلسل پانچ میچ جیت کر اب تک ناقابل شکست ہے۔ ایونٹ کے فائنل میں پاکستان اور بھارت کی ٹیمیں کل جمعرات کو مدمقابل ہوں گی، اس سے قبل کھیلے گئے گروپ میچ میں پاکستان نے روایتی حریف کو شکست دی تھی۔ دونوں ٹیموں کی حالیہ فارم اور کارکردگی کو مدنظر رکھتے ہوئے فائنل میں کانٹے دار مقابلے کی توقع کی جا رہی ہے۔
APP
01.10.14
0083p.xml
ایشین ہاکی کا تاج پہننے کیلئے پاک بھارت جنگ آج ہو گی تاریخ میں دونوں کے ریکارڈ پر نظر ڈالی جائے تو قومی ٹیم کا پلڑا بھاری ہے ، فائنل جیتنے والی ٹیم اولمپک گیمز 2016 ء کیلئے کوالیفائی کر جائیگی
اینچیون (سپورٹس ڈیسک) ایشین گیمز ہاکی کے فائنل مں پاک بھارت کے درمیان اہم معرکے کیکے لئے میدان آج سجے گا۔ قومی کھلاڑیوں کا روایتی حریف بھارت کو زیر کر کے ریکارڈ نویں بار ٹائٹل جیتنا ہو گا ۔ گیمز کی تاریخ میں دونوں کے ریکارڈ پر نظر ڈالی جائے تو قومی ٹیم کا پلڑا بھاری ہے۔ پاک بھارت کے کھیلوں کا مقابلوں کو خاص اہمیت حاصل ہے میچ چاہے دنیا میں کہیں بھی کھیلا جائے دونوں ملکوں کی عوام کے سمیت دنیا بھر کے کروڑوں شائقین دل تھم کر بیٹھ جاتے ہیں ۔ جنوبی کوریا میں جاری ایشین گیمز کے ہاکی ایونٹ کے فائنل میں ایسا ہی 2اکتوبر کو ہونے جا رہا ہے ، جہاں گروپ بی میں شامل روایتی حریف ٹیمیں آمنے سامنے ہوں گی۔فائنل جیتنے والی ٹیم برازیل میں ہونے والے اولمپک گیمز 2016 ء کے لئے براہ راست کوالیفائی کر جائے گی جبکہ ہارنے والی ٹیم کو کوالیفائی راؤنڈ کھیلنا پڑے گا ۔ ٹورنامنٹ کی تاریخ میں روایتی حریف ٹیمیں ابھی تک 9 بار آمنے سامنے ہو چکی ہیں جس میں پاکستان نے 8 میں فتوحات کے جھنڈے گاڑے ۔دو ہزار دس کے ایشن ایونٹ میں پاکستان کو بھارت سے 3-2 کی ناکامی کا سامنا ہوا ،گرین شرٹس نے اس کے باوجود گولڈ میڈل اپنے نام کیا ۔ ایونٹ میں ناقابل شکستقومی کھلاڑی گروپ مرحلے میں پہلے ہی بھارتیوں کے دانت کھٹے کر چکے ہیں ۔ماہرین کے مطابق پاک بھارت ٹیموں کے درمیان فائنل سنسنی خیز ہوگا اور شائقین کو بہترین ہاکی دیکھنے کو ملے گی۔
daily_insaf
02.10.14